KIRJALLINEN KYSYMYS P-2473/02

esittäjä(t): Richard Howitt (PSE) komissiolle

(30. elokuuta 2002)

Aihe: Keski-Kalaharin (Botswana) riistansuojelualueen busmanneille annettava tuki

Voisiko komissio vahvistaa ja kertoa yksityiskohtaisesti, käyttääkö Botswanan hallitus tai aikooko se käyttää EU:n kehitysyhteistyövaroja Kalaharin bumannien uudelleenasutuksen tukemiseen, mistä Euroopan parlamentin jäsenet ovat saaneet ristiriitaisia tietoja? Katsooko komissio, että tämä on ristiriidassa sen oman vuonna 1998 laaditun alkuperäiskansoja koskevan työasiakirjan kanssa? Aikooko komissio tarkastella tätä asiaa ja erityisesti pohtia myönteisessä mielessä mahdollisuutta tukea vaihtoehtoista kehitystä, jotta Kalaharin bumannit voisivat jäädä esi-isiensä maille, jos kaikki osapuolet pääsevät asiasta sopimukseen?

Poul Nielsonin komission puolesta antama vastaus

(25. lokakuuta 2002)

Komissio vakuuttaa, ettei se suostuisi tukemaan minkään hallituksen aikomusta käyttää yhteisön kehitystukea Kalaharin busmannien (jotka tunnetaan myös nimellä Basarwa- tai San-kansat) uudelleenasuttamisen tukemiseen heidän tahtonsa vastaisesti. Itse asiassa komissio ei ole saanut yhtään tähän tähtäävää pyyntöä Botswanan hallitukselta eikä ole tietoinen sen mistään tällaisesta aikomuksesta.

Komissio on tiiviissä yhteydenpidossaan Botswanan hallituksen kanssa ilmaissut huolestuneisuutensa näiden kansojen oikeuksista ja vaatinut mahdollisen pakottamisen ja suostuttelun lopettamista (esim. uudelleenasuttamisen osalta) ja että näiden alkuperäiskansojen omaa valintaa on kunnioitettava.

Tämä kanta on yhdenmukainen komission toukokuussa 1998 antaman työasiakirjan(1) ja neuvoston marraskuussa 1998 antaman päätöslauselman kanssa, jossa tunnustetaan muun muassa alkuperäiskansojen yhteisöllinen ja kiistämätön omistusoikeus perinteisesti asuttamiinsa maihin, ja että heillä on oikeus valita oma kehityssuuntansa, johon kuuluu oikeus vastustaa erityisesti heidän perinteisiä asuinalueitaan koskevia ehdotuksia.

Asiaan liittyy aloitteita, kuten yhteisön tukema alkuperäisluonnon tukiohjelma Wildlife Conservation and Management Programme (WCMP), johon parlamentin jäsen viittaa; komissio myös jatkaa vuoropuhelua hallintoviranomaisten kanssa kaikista ehdotettuun uudelleensijoittamiseen liittyvistä kysymyksistä.

Kaksi edellä mainittuun WCMP-aloitteeseen liittyvää näkökohtaa on syytä mainita. Ensinnäkin tämän kehitysohjelman pääasiallinen tavoite ei ole erityisen tuen myöntäminen millekään tietylle etniselle ryhmälle eikä Keski-Kalaharin suojelualueelle (Central Kalahari Game Reserve (CKGR)). Niinpä ohjelma ei liity suoraan Basarwa-kansoja koskevaan kysymykseen. Sillä pyritään tukemaan ja parantamaan Botswanan suojeltujen luonnonvarojen ja niihin liittyvien alueiden säilyttämistä ja kestävää käyttöä Ngamilandissa Ghanzin alueella sekä osissa keskistä aluetta ja Kwenengin aluetta toteutettavilla toimilla.

Toiseksi on tärkeää selvittää, että miljoona euroa (14 miljoonan kokonaismäärästä) myönnetään yhteisön kehitysapurahaston muodossa. Tukea myönnetään pyyntöjen perusteella, ja kaikki suojelluilla tai niihin liittyvillä kohdealueilla asuvat Basarwa-kansat tai muut yhteisöt voivat esittää näiden paikallisten yhteisöjen osalta tukipyyntöjä taloudellisesti elinkelpoisille ja ympäristön kannalta kestäville kehitysvaihtoehdoille. Mahdollisiin hanke-ehdotuksiin voi sisältyä myös tulojen hankkimiseen ja infrastruktuurien kehittämiseen liittyviä toimia, jotka eivät ole esteenä muille ehdotuksille. Valmiuksien kehittämiseen tähtäävät toimet paikallisissa yhteisöissä ovat mahdollisia. Paikallisyhteisöjä myös koulutetaan ja vahvistetaan, jotta ne kykenisivät kehittämään omia instituutioitaan, hallinnoimaan ja valvomaan varojaan ja neuvottelemaan omista eduistaan yksityisen sektorin, hallintoelinten ja muiden instituutioiden kanssa. Viimeksi mainittua näkökohtaa pidetään ensiarvoisen tärkeänä, jotta paikallisten yhteisöjen ääni saadaan kuuluville.

Aikaisemmin tänä vuonna Botswanan hallituksen kanssa käytyjen keskustelujen perusteella näyttää siltä, että Basarwa-kansat asuvatkin Keski-Kalaharin suojelualueen ulkopuolella, niitä voidaan auttaa kehittämään toimintaa, joka edistää resurssien kestävää käyttöä suojelualueen sisällä. Komissio tarkastelee tätä vaihtoehtoa, kun uusi ohjelma on toimintavalmis vuoden 2002 loppupuolella.

(1) SEC(98) 773 lopullinen.